b'\n_START_ARTICLE_\nEkonomija\n_START_PARAGRAPH_\nEkonomija \xe2\x80\x93 LDK valstybin\xc4\x97 \xc5\xbeem\xc4\x97s valda, i\xc5\xa1 kurios pajamos \xc4\x97jo Lenkijos karaliui. Tai buvo jam atlyginimas u\xc5\xbe Lietuvos did\xc5\xbeiojo kunigaik\xc5\xa1\xc4\x8dio pareigas, kartu ir l\xc4\x97\xc5\xa1os jo dvarui i\xc5\xa1laikyti. D\xc4\x97l to ekonomija dar buvo vadinama karaliaus sosto dvaru.\n_START_SECTION_\nAtsiradimas\n_START_PARAGRAPH_\n1572 m. mirus \xc5\xbdygimantui Augustui, pasibaig\xc4\x97 Gediminai\xc4\x8di\xc5\xb3 dinastija ir Lenkijos ir Lietuvos valstyb\xc4\x97je prasid\xc4\x97jo renkam\xc5\xb3 valdov\xc5\xb3 epocha. I\xc5\xa1kilo j\xc5\xb3 ir j\xc5\xb3 dvar\xc5\xb3 i\xc5\xa1laikymo problemos \xe2\x80\x93 naujieji svetim\xc5\xa1aliai valdovai netur\xc4\x97jo valstyb\xc4\x97je nuosav\xc5\xb3 \xc5\xbeem\xc4\x97s vald\xc5\xb3, bajorija akylai sek\xc4\x97, kad jie nepainiot\xc5\xb3 valstyb\xc4\x97s ir savo i\xc5\xbed\xc5\xb3. 1589 m. valstyb\xc4\x97s seimas pri\xc4\x97m\xc4\x97 \xc4\xafstatym\xc4\x85, vadinam\xc4\x85j\xc4\x85 konstitucij\xc4\x85 \xe2\x80\x9eNutarimas d\xc4\x97l karaliaus pajam\xc5\xb3 LDK\xe2\x80\x9c, kuriuo karaliaus stalui priskiriami:_NEWLINE_\xe2\x80\x9e\xe2\x80\xa6Lietuvos Did\xc5\xbeiojoje Kunigaik\xc5\xa1tyst\xc4\x97je Gardinas su viskuo, \xc5\xa0iauliai su viskuo post decessum moderni possessoris, Brestas su Kobrinu su viskuo, Alytus su viskuo. Ir senieji muitai turi b\xc5\xabti niekam kitam neatiduoti, kad i\xc5\xa1 j\xc5\xb3 eit\xc5\xb3 pajamos LDK i\xc5\xbedui, ta\xc4\x8diau paliekant kiekvienam teis\xc4\x99 juos rinkti, jei \xc5\xa1i teis\xc4\x97 senesn\xc4\x97 u\xc5\xbe \xc5\xa1i\xc4\x85 konstitucij\xc4\x85\xe2\x80\x9c._NEWLINE_Taip LDK buvo \xc4\xafsteigtos ekonomijos. J\xc5\xb3 organizavimo ir b\xc5\xabsimo valdymo tvarka buvo smulkiau i\xc5\xa1d\xc4\x97styta 1588 m. prad\xc5\xbeioje parengtame ir \xc4\xaf Lietuvos Metrik\xc4\x85 \xc4\xafra\xc5\xa1ytame Zigmanto Vazos ra\xc5\xa1te. Buvo numatyta, kad pajamos i\xc5\xa1 \xc5\xa1i\xc5\xb3 vald\xc5\xb3 eis \xc4\xaf valdov\xc5\xb3 asmenin\xc4\xaf i\xc5\xbed\xc4\x85 ir bus skiriamos valdovo ir dvaro i\xc5\xa1laikymui. Valdovai negal\xc4\x97s \xc5\xa1i\xc5\xb3 vald\xc5\xb3 u\xc5\xbestatyti, \xc4\xafkeisti, mainyti, atiduoti kam nors iki gyvos galvos. Jie gal\xc4\x97jo jas atiduoti valdyti u\xc5\xbe sutart\xc4\x85 atlyginim\xc4\x85 tik tam tikram laikui ir tik LDK pilie\xc4\x8diams.\n_START_SECTION_\nAdministravimas\n_START_PARAGRAPH_\nI\xc5\xa1 prad\xc5\xbei\xc5\xb3 ekonomijos buvo suskirstytos \xc4\xaf traktus ir vaitystes, nuo XVIII a. vidurio \xe2\x80\x93 gubernijas ir raktus. Karalius paprastai jas nuomodavo Lietuvos didikams. _NEWLINE_XVIII a. pabaigoje 4 ekonomijose (Mogiliavo ekonomija buvo 1772 m. prijungta prie Rusijos) buvo 17 gubernij\xc5\xb3, 135 raktai, 71 dvaras, 30 miest\xc5\xb3 ir 1084 kaimai. Visos ekonomijos tur\xc4\x97jo 0,5 mln. ha \xc5\xbeem\xc4\x97s, 120 t\xc5\xabkst. gyventoj\xc5\xb3. Po paskutiniojo Abiej\xc5\xb3 Taut\xc5\xb3 Respublikos padalijimo, Lietuv\xc4\x85 prijungus prie Rusijos imperijos 1795 m. ekonomijos panaikintos. J\xc5\xb3 \xc5\xbeem\xc4\x97s kaip privat\xc5\xabs dvarai atiduotos Rusijos dvarininkams.'